જે વી ડાયમંડ એટલે જય એન્ડ વીરુ ડાયમંડ!! આખા સુરતમાં આ બને ભાઈબંધો હવે જેવીના નામથી ઓળખાતા હતા. કોઈને ત્યાં લગ્ન પ્રસંગ કે શુભ પ્રસંગ હોય ત્યારે લોકો કહેતા આ જેવી આવ્યા!! બને સાથે જ લગ્ન પ્રસંગોમાં જતા!! જેવી ડાયમંડ સફળતાના શિખરે પહોંચી ગયું. બેય ની ઉમર ચોવીસ વરસની થઈ એટલે દેશમાંથી આતાનો ફોન આવ્યો!! બેય આતાનો!! ભોળા આતા અને નાનજી આતા એ કીધું કે હવે તમે બેય પરણી જાવ!! ક્યા સુધી બીજાના ચુલા કાળા કરશો હવે ઘરના મકાનનું રસોડું કાળું કરો!! ચીકુવાડીમાં એક બંગલો લીધો સહિયારો અને જય અને વીરુ પરણી ગયા. જય આંબા આતાની સોનલ ને પરણ્યો અને વીરુ દયાળ ભાભાની ગૌરીને!! ધામધૂમથી બેયના લગ્ન ગામડે લેવાયા!! ગામમાં પેલી વાર સુરતની રાંધવા વાળી ગેંગ આવી હતી અને પેલી વાર બુફે ગામમાં દાખલ થયું!! ત્રણ દિવસના ધામધૂમપૂર્વક લગ્ન ગોઠવાયા હતા.